Kanne 20.9.2012 - Euroopan komissio v. Espanjan kuningaskunta
(Asia C-428/12)
Oikeudenkäyntikieli: espanja
Asianosaiset
Kantaja: Euroopan komissio (asiamiehet: I. Galindo Martin ja G. Wilms)
Vastaaja: Espanjan kuningaskunta
Vaatimukset
On todettava, että Espanjan kuningaskunta ei ole noudattanut Euroopan unionin toiminnasta tehdyn sopimuksen 34 ja 36 artiklan mukaisia velvoitteitaan, koska se on säätänyt maakuljetuksista annetun lain tavaroiden maantiekuljetuksia koskevien säännösten soveltamisesta 20.3.2007 annetussa asetuksessa FOM/734/2007 velvollisuudesta, jonka mukaan "tavaroiden täydentävää yksityistä kuljettamista koskevan luvan" saamisen edellytyksenä on, että yrityksen kaluston ensimmäinen ajoneuvo on rekisteröity korkeintaan viisi kuukautta aikaisemmin, ja koska se ei ole perustellut tällaista velvollisuutta.
Espanjan kuningaskunta on velvoitettava korvaamaan oikeudenkäyntikulut.
Oikeudelliset perusteet ja pääasialliset perustelut
Velvollisuus, jonka mukaan "tavaroiden täydentävää yksityistä kuljettamista koskevan luvan" saamisen edellytyksenä on, että yrityksen kaluston ensimmäinen ajoneuvo on rekisteröity korkeintaan viisi kuukautta aikaisemmin, vastaa tosiasiallisesti Euroopan unionin toiminnasta tehdyn sopimuksen 34 artiklan vastaista tuonnin määrällistä rajoitusta. Rajoitusta ei voida perustella SEUT 36 artiklassa luetelluilla yleisen edun mukaisilla syillä eikä pakottavalla vaatimuksella.
Komissio toteaa tavaroiden liikkumisen vapautta koskevan rajoituksen olemassaolosta, että kyseinen sääntö rajoittaa käytännössä enemmän muissa jäsenvaltioissa jo rekisteröityjen ajoneuvojen tuontia kuin Espanjassa rekisteröityjen ajoneuvojen hankintaa. Toisaalta kun otetaan huomioon, että muissa jäsenvaltioissa rekisteröidyt ajoneuvot täyttävät jo niiden alkuperäjäsenvaltiossa liikenteeseen käyttämisen edellyttämät eurooppalaiset ja/tai kansalliset tekniset vaatimukset, sääntö on vastavuoroista tunnustamista koskevan periaatteen vastainen, koska ajoneuvon, joka soveltuu käytettäväksi toisessa jäsenvaltiossa, on sovelluttava käytettäväksi myös Espanjassa. Sääntö merkitsee myös käyttörajoitusta, jota unionin tuomioistuin on tutkinut asiassa C-110/05, komissio vastaan Italia, 10.2.2009 antamassaan tuomiossa (Kok., s. I-519) ja asiassa C-142/05, Mickelsson ja Roos, 4.6.2009 antamassaan tuomiossa (Kok., s. I-4273).
Komissio katsoo Espanjan kuningaskunnan esittämistä oikeuttamisperusteista, jotka ovat liikenneturvallisuus ja ympäristönsuojelu, ettei riidanalainen sääntö ole oikeasuhteinen tavoiteltuihin päämääriin nähden eikä sillä voida saavuttaa niitä johdonmukaisesti ja systemaattisesti.
Se, että ajoneuvo on rekisteröity ensimmäisen kerran yli viisi kuukautta aikaisemmin, ei ole komission mukaan osoitus sen teknisestä soveltumattomuudesta liiketoimintakäyttöön eikä sen käytön ympäristövaikutuksista. Sen sijaan tekninen tarkastus mahdollistaisi ainakin tietyissä rajoissa ajoneuvon teknisen kunnon määrittämisen ja olisi vähemmän rajoittava keino. Samoin ajoneuvon teknisten ominaisuuksien tutkiminen yhdistettynä mahdollisesti sen tekniseen tarkastukseen mahdollistaisi komission mukaan mainitun ajoneuvon päästöjen arvioinnin.
Toisaalta komissio ei pidä perusteltuna sitä, että Espanjan kuningaskunta asettaa ensimmäiselle ajoneuvolle viiden kuukauden ikärajan mutta sallii muiden ajoneuvojen liittämiseen kalustoon ilman muita ikärajoituksia kuin se, ettei kaluston keski-ikä saa ylittää kuutta vuotta.
____________